钦定古今图书集成/理学汇编/学行典/第181卷 > 何琦
## 钦定古今图书集成/理学汇编/学行典/第181卷 > 何琦

按《晋书孝友传》：“何琦，字万伦，司空充之从兄也。祖父
龛，后将军。父阜，淮南内史。琦年十四丧父，哀毁过礼，
性沈敏，有识度，好古博学，居于宣城阳谷县，事母孜
孜，朝夕色养。尝患甘鲜不赡，乃为郡主簿。察孝廉，除
郎中，以选补宣城泾县令。司徒王导引为参军，不就。
及丁母忧，居丧泣血，杖而后起。停柩在殡，为邻火所”
逼，烟焰已交，家乏僮使，计无从出，乃匍匐抚棺号哭。
俄而风止火息，堂屋一闲免烧。其精诚所感如此。服
阕，乃慨然叹曰：“所以出身仕者，非谓有尺寸之能以
效智力，实利微禄，私展供养。一旦茕然，无复恃怙，岂
可复以朽钝之质，尘黩清朝哉！”于是养志衡门，不交
人事，耽翫典籍，以琴书自娱，不营产业，节俭寡欲，丰
约与乡邻共之。乡里遭乱，姊没人家，琦惟有一婢，便
为购赎，然不为小谦，凡有赠遗，亦不苟让，但于己有
馀，辄复随而散之。任心而行，率意而动，不占卜，无所
事。司空陆玩、太尉桓温并辟命，皆不就。诏征博士，又
不起。简文帝时为抚军，钦其名行，召为参军，固辞以
疾。公车再征，通直散骑侍郎、散骑常侍，不行。由是君
子仰德，莫能屈也。桓温尝登琦县北山，喟然叹曰：“此
山南有人焉，何公真止足者也。”琦善养性，老而不衰，
布褐蔬食，恒以述作为事。著《三国评论》，凡所撰录百
许篇，皆行于世。年八十二，卒。